VG-lista

VG-lista er Norges offisielle oversikt over de mest solgte og strømmede sangene og albumene i Norge den foregående uken. Listen har eksistert siden 1958 og publiseres hver fredag i VG og som radioprogram på NRK. VG-lista består av to lister: singellisten Topp 40 og albumlisten Topp 40. De to listene utarbeides på grunnlag av all musikk som er solgt digitalt og analogt i Norge uken i forveien – samt strømmet i Norge over strømmetjenester som Spotify og Tidal. De 40 mest solgte og strømmede sangene utgjør singellisten, mens de 40 mest populære albumene utgjør albumlisten. Listene utarbeides av IFPI Norge for VG og NRK.

Historie

Den første listen sto på trykk i VG torsdag 16. oktober 1958 under navnet «Ti på topp». Listen omfattet de ti mest solgte singlene fra 25 norske platebutikker over hele landet. Hver butikk sendte inn sin oversikt over de ti mest solgte singlene uken i forveien. Den mest solgte sangen fikk 10 poeng, nummer to fikk 9 poeng og deretter ned til 1 poeng for den tiende mest solgte singelen. Med lister fra 25 platebutikker kunne en singel få maksimalt 250 poeng. Nummer én på den første listen var «Sail Along Silv'ry Moon» med Billy Vaughns orkester, som fikk 223 poeng.
De første årene var listen kun en oversikt over de mest solgte singlene. Salgslisten for album startet først i uke 1 i 1967 som en topp 20-liste. 
I 1995 ble singellisten utvidet fra topp 10 til topp 20, mens albumlisten ble utvidet fra topp 20 til topp 40. Fra uke 44 i 2014 ble singellisten utvidet fra topp 20 til topp 40, men navnet «Topp 20» brukes fremdeles i stor grad om singellisten.
Listene publiseres i VG hver fredag, og de sendes på NRKs radiokanaler i helgene. Topp 20 (singellisten) sendes lørdager klokken 12 til 14 på NRK mP3 med Benedicte Jacobsen Hamnes som programleder, og Topp 40 (albumlisten) fredager klokken 19 til 22 på NRK P1 med Eirik Kjos som programleder.
Siden starten i 1958 har det også vært laget flere spesial-lister. Blant annet ble en liste for solgte DVD-er en del av VG-lista fra og med uke 10 i 2003. Det har også vært utarbeidet egne lister for norsk musikk og samlealbum. 
Siden 2003 har alle listene fra 1958 vært tilgjengelig på internett via VG Nett og nettstedet norwegiancharts.com.

Metodikk

De ukentlige listene baseres på siste ukes salg hos rundt 70 musikkforhandlere i Norge – både butikker, strømmetjenester og digitale kjøp. Grunnlagsdataene innhentes av Musicom AS i samarbeid med Nielsen Soundscan International og Ranger Computer Systems. Innsamlingsarbeidet gjøres på vegne av IFPI Norge som utarbeider hitlistene ekslusivt for VG.

Digitalt salg og strømmetall

Utover i 2000-årene ble digitalt singelsalg inkludert i singellisten. Frem til 2011 inkluderte albumlisten bare fysisk solgt musikk, men fra februar 2011 begynte listene også å omfatte digitalt salg gjennom iTunes.
I juni 2011 inkluderte IFPI også strømming i singellisten, og den første listen med strømmetall kom i uke 24 2011. Først i 2014 ble strømmetall inkludert i albumlisten, noe som skyldtes utfordringer med å finne en modell for hva som skulle regnes for et avspilt album.

Tv-programmet VG-lista topp 20

Fra 2. februar 1995 ble singellisten også presentert i tv-programmet Topp 20 på NRK Fjernsynet. I 1996 endret både program og kanal navn til henholdsvis VG-lista Topp 20 og NRK1. I starten gikk programmet hver torsdag, men fra år 2000 ble sendetiden utvidet til to ganger i uken, torsdager og fredager.
Etter hvert ble programmet sendt på NRK1, med en parallell sending på søsterkanalen NRK2, der seerne kunne delta i chatten og komme med innspill til programmet. Sendingene gikk da hver fredag fra klokken 16 til 18. 
Da NRK3 startet sendinger i september 2007, ble VG-lista Topp 20 flyttet til den nye kanalen med sendinger hver torsdag klokken 20, med reprise fredag klokken 16 på NRK1. I dag er VG-lista Topp 20 et radioprogram og sendes på NRK P3 hver helg.

Rådhusplassen og konsertturné

Siden sommeren 1998 har NRK og VG arrangert VG-lista Topp 20-konserter over hele landet. Konsertene har artister som har figurert på hitlistene den siste tiden og sendes direkte på VG Nett.
Den årlige konsertturneen innledes med en storstilt gratiskonsert på Rådhusplassen i Oslo. Konserten overføres direkte på NRK1 og har enkelte år trukket opptil 100 000 publikummere til plassen.